གསེར་སྦྱངས་ལས་བྱས་རིན་ཆེན་རྩིབས་སྟོང་ཅན། །གང་གི་མཐུ་ཡིས་གླིང་
བཞིར་དབང་བསྒྱུར་བའི། །སྔོན་གྱི་ས་སྐྱོང་དམ་པའི་རྗེས་འགྲོ་བ། །ས་ཡི་བརྒྱ་བྱིན་
གཉིས་པ་དེའི་དྲུང་དུ། །རབ་དཀར་སེམས་ཀྱི་གངས་རི་ལས་འོངས་པའི། །ཞུ་ཕྲིན་
ལྷུང་ལྷུང་སྒྲོགས་པའི་དག་བྱེད་རྒྱུན། །ལྷ་ཁྱོད་དགྱེས་པ་བསྐྱེད་པའི་བསང་གཏོར་
དུ། །རྣམ་དཔྱོད་ཀུ་ཤའི་ཕྱོན་པོས་ཅི་ཡང་འཐོར། །དེང་དུས་སྔོན་བསགས་གནམ་
བསྐོས་བརྒྱ་ཕྲག་གི། །རིན་ཆེན་རྡུལ་མང་བརྩེགས་པ་གང་གི་སྐུ། །མངའ་རིས་འཆི་
མེད་ཕན་བདེའི་དཔལ་ཉིད་དུ། །གཡོ་མེད་རྡོ་རྗེ་ལྟ་བུར་རབ་བརྟན་ཞིང་། །སྒྲིབ་
གཉིས་འཆིང་བ་ཀུན་བྲལ་ཡེ་ཤེས་ལ། །འཁུ་ལྡན་མཁྱེན་པའི་སྣང་བྱེད་ཟུང་དག་གི །
ངོ་མཚར་སྒྱུ་འཕྲུལ་བྱེ་བའི་རོལ་རྩེད་ཀྱིས། །ཤེས་བྱའི་ཁྱོན་ཀུན་ཅིག་ཅར་འགེངས་
སོ་ཞེས། །དབྱར་སྐྱེས་རྒྱུད་མང་ཕྱོགས་ཀྱི་མཐར་སྒྲོགས་པས། །བཀྲ་ཤིས་བང་རིམ་
རྣམ་བཀྲ་ལྷུན་པོའི་རྩེར། །ཐུབ་དབང་རྗེས་སུ་སློབ་པའི་མདོངས་ཅན་ཞིག །མངོན་
དགའ་རྒྱས་པའི་ཟློས་གར་ཅི་ཡང་བྱེད། །རབ་དཀར་གངས་རིའི་ཕྲེང་བས་ཡོངས་
བསྐོར་ཡང་། །མི་ཤེས་སྨག་རུམ་འཐིབས་པའི་བྱང་ཕྱོགས་འདིར། །དེང་དུས་ས་
བདག་ཕལ་ཆེར་བློ་གྲོས་ཀྱི། །མིག་བྲལ་གཟུ་ལུམས་སྤྱོད་པས་སྲིད་སྐྱོང་ཡང་། །བླང་
དོར་གནས་ཀུན་གསལ་བའི་མིག་སྟོང་ལྡན། །ཐུབ་པས་བསྔགས་པའི་རིན་ཆེན་རྒྱན་
མཛེས་ཤིང་། །ནག་ཕྱོགས་ལྷ་མིན་འཇོམས་པའི་རྡོ་རྗེ་ཅན། །གང་དེ་སྔོན་མེད་ལྟ་
ཡི་དབང་པོ་ཉིད། །ཅེས་པ་འདི་སྡེ་པ་སྣར་ཐང་པ་ལ་གདམས་པའོ། །